
Sõitjateveo avaliku teenindamise lepingu pikendamine
1. Asjaolud ja menetluse käik

Narva Linnavalitsuse 13.06.2007.a. korraldusega nr. 839-k tehti Narva Linnavalitsuse Linnavara- ja Majandusametile ülesandeks sõlmida AS-ga Narva Bussiveod sõitjateveo avaliku teenindamise leping tähtajaga 01.07.2007 – 01.07.2012.
vahel 21.06.2007.a. sõlmisid Narva Linnavalitsuse Linnavara- ja Majandusamet ja AS Narva Bussiveod sõitjateveo avaliku teenindamise lepingu nr. 168.

05.04.2012.a. Narva Linnavalitsuses sõitjateveo avaliku teenindamise lepingu küsimuses toimunud nõupidamisel tõdeti, et arvestades viimasel ajal levinud praktikat, kus kõik sõitjateveo avaliku teenindamise lepingu sõlmimiseks välja kuulutatud hanked vaidlustatakse, ei ole otstarbekas kiirustada riigihanke läbiviimisega ning otstarbekam on pikendada olemasolevat lepingut riigihanke põhjalikuks ettevalmistamiseks ja läbiviimiseks.

2. Õiguslikud alused

Kohaliku omavalitsuse korralduse seaduse § 6 lg 1 kohaselt on omavalitsusüksuse ülesandeks korraldada linnas muuhulgas linnasisest ühistransporti.
Ühistranspordiseaduse § 5 lõike 1 punkti 6 alusel sõlmib omavalitsusorgan vedajatega avaliku teenindamise lepinguid ning korraldab avalikke konkursse vedajate valimiseks avalikule liiniveole. 

Ühistranspordiseaduse § 10 lõike 1 sätestab, et avaliku teenindamise kohustuse saab vedajale panna üksnes avaliku teenindamise lepingu alusel, mille sõlmivad vedaja ja veo tellija, keda esindab Ühistranspordiseaduse §-s 12 nimetatud pädev ametiasutus. Vedaja valitakse välja avaliku konkursi alusel, mille tingimused kehtestab veo tellija. Kui avaliku teenindamise lepingu alusel vedajale eeldatavalt makstav tasu ületab riigihangete seaduses nimetatud piirmäära, korraldab veo tellija riigihanke riigihangete seaduses sätestatud korras

Ühistranspordiseaduse § 12 lõike 1 punkti 4 alusel on linnavalitsus pädevaks ametiasutuseks linnasisesel sõitjateveol.
Ühistranspordiseaduse § 10 lõike 11 sätestab, et kui veo tellijal on sõitjateveoteenuse osutamiseks teeliikluses vedajaga sõlmitud avaliku teenindamise leping, sealhulgas avaliku teenindamise otseleping, ei või veo tellija sama vedajaga avaliku teenindamise otselepingut sõlmida, välja arvatud Euroopa Parlamendi ja nõukogu määruse (EÜ) nr 1370/2007 artikli 5 lõigetes 2 ja 5 nimetatud juhtudel.

Euroopa Parlamendi ja nõukogu määruse (EÜ) nr 1370/2007 artikli 5 lõike 5 alusel võib pädev asutus teenuse osutamise katkemise ohu korral pikendada avaliku teenindamise lepingut, kuid kestusega mitte üle kahe aasta.

3. Otsus

3.1. Pikendada Narva Linnavalitsuse Linnavara- ja Majandusameti ja AS-i Narva Bussiveod vahel 21.06.2007.a. sõlmitud sõitjateveo avaliku teenindamise lepingu nr. 168 kehtivust kuni 31.12.2012.a. 

3.2. Narva Linnavalitsuse Linnavara- ja Majandusametil sõlmida AS-ga Narva Bussiveod vastavasisuline lepingu lisa.
4. Rakendussätted

4.1. Linnakantseleil teha korraldus teatavaks Narva Linnavalitsuse Linnavara- ja Majandusametile ning AS-le Narva Bussiveod.

4.2. Korraldus jõustub seaduses sätestatud korras.

